Oficialusis leidinys 304 E , 01/12/2005 p. 0398 - 0400



P6_TA(2005)0055 Rinkimai Moldavijoje Europos Parlamento rezoliucija dėl Moldavijos parlamento rinkimų Europos Parlamentas, - atsižvelgdamas į savo ankstesnes rezoliucijas dėl padėties Moldavijoje, ypač į 2003 m. gruodžio 18 d. rezoliuciją [1], - atsižvelgdamas į 1994 m. lapkričio 28 d. pasirašytą ir 1998 m. liepos 1 d. įsigaliojusį Moldavijos ir ES partnerystės ir bendradarbiavimo susitarimą, - atsižvelgdamas į 2004 m. gegužės 12 d. Komisijos komunikatą dėl Europos kaimynystės politikos (KOM(2004)0373), - atsižvelgdamas į 2003 m. birželio 11 d. priimtą galutinį ES ir Moldavijos parlamentinio bendradarbiavimo komiteto pareiškimą ir rekomendacijas, - atsižvelgdamas į 2005 m. vasario 22 d. ES ir Moldavijos bendradarbiavimo Tarybai patvirtinti pateiktą veiksmų planą Moldavijai, - atsižvelgdamas į ES pirmininkaujančios valstybės Europos Sąjungos vardu 2005 m. vasario 9 d. padarytą pareiškimą dėl artėjančių parlamento rinkimų Moldavijoje, - atsižvelgdamas į Europos saugumo ir bendradarbiavimo organizacijos Demokratinių institucijų ir žmogaus teisių biuro (ESBO/DIŽTB) pateiktą Poreikių įvertinimo misijos pranešimą apie Moldavijos parlamento rinkimus, - atsižvelgdamas į Darbo tvarkos taisyklių 103 straipsnio 4 dalį, A. kadangi pagal Europos kaimynystės politiką pripažįstami su Europa susiję Moldavijos siekiai yra ir Moldavijos, kaip šalies, tvirtai susijusios su ES valstybėmis narėmis istoriniais, kultūriniais ir ekonominiais ryšiais, svarba, B. kadangi laikantis Europos kaimynystės politikos rengiamas veiksmų planas, į kurį įtraukiami pasiūlymai, kuriais siekiama skatinti politines ir institucines reformas, sudarančias sąlygas Moldavijai laipsniškai įsijungti į ES politiką ir programas, C. kadangi tikra ir darni partnerystė gali būti plėtojama tik tuomet, jei ji grindžiama bendromis vertybėmis ypač atsižvelgiant į demokratiją, teisinę valstybę bei pagarbą žmogaus ir pilietinėms teisėms, D. kadangi Moldavijos prezidentas Vladimiras Voroninas 2004 m. gruodžio 11 d. pareiškė, kad jo šalis neturi kito pasirinkimo, tik neatidėliodama artėti link prisijungimo prie Europos, E. kadangi 2005 m. kovo 6 d. vyks Moldavijos parlamento rinkimai, F. kadangi šiuos rinkimus reikia laikyti rimtu Moldavijos demokratijos stiprinimo ir įsipareigojimo puoselėti bendras vertybes išbandymu, G. kadangi jungtinės ESBO/DIŽTB bei Europos Tarybos Venecijos Komisijos rekomendacijos dėl galimų rinkimų teisės ir jų administravimo tobulinimų dar nėra visiškai įgyvendintos, H. kadangi buvo išreikštas rimtas susirūpinimas dėl to, kad vyriausybė kontroliuoja valstybinę žiniasklaidą ir daro spaudimą privačiai ir kad apskritai trūksta galimybių naudotis žiniasklaidos informacija; kadangi taip pat buvo išreikštas nerimas dėl piktnaudžiavimo administravimo ištekliais dabartinei valdžiai atstovaujančių kandidatų naudai, I. kadangi vis dar esama abejonių dėl rinkimų sąrašų, ypač dėl emigrantų ir studentų galimybės balsuoti, J. kadangi Moldavijos vyriausybė apkaltino rytinio Transnistrijos regiono valdžios institucijas, kad jos telkia rezervo karininkus ir ginkluotus būrius ir kelia įtampą prieš kovo mėnesį vyksiančius rinkimus, K. pabrėždamas, kad išrinkus demokratišką ir teisėtą naująją valdžią būtų daugiau galimybių visiškai išspręsti Transnistrijos konfliktą ir išlaikyti Moldavijos suverenumą ir teritorinį vientisumą, 1. pabrėžia, kad svarbu ir toliau stiprinti ES ir Moldavijos ryšius, inter alia, skubiai paskirti ypatingąjį Europos Sąjungos atstovą Moldavijai ir įkurti Europos Komisijos delegaciją Moldavijoje ir patvirtina, kad reikia bendrai dirbti siekiant prisidėti prie didesnio stabilumo, saugumo ir gerovės Europos žemyne bei užkirsti kelią naujoms skiriamosioms riboms; 2. pareiškia, kad nuolat stipriai remia Moldavijos gyventojų pastangas šalyje sukurti gerai veikiančią demokratiją, teisinę valstybę ir pagarbą žmogaus teisėms; 3. pabrėžia, kad ateinantys rinkimai ir ypač tai, kad rinkimų procesas atitiktų tarptautines demokratijos normas, yra labai svarbu būsimai Moldavijos ir Europos Sąjungos santykių plėtotei; 4. ragina Moldavijos valdžios institucijas imtis būtinų priemonių užtikrinti, kad parlamento rinkimai būtų laisvi ir teisingi ne tik rinkimų dieną, bet ir rinkiminės kampanijos metu, ir laikytis Europos Tarybos ir ESBO patvirtintų tarptautinių Moldavijos įsipareigojimų; 5. ypač ragina Moldavijos valdžios institucijas užtikrinti, kad rinkimai būtų skaidrūs, kad rinkiminė kampanija būtų nešališkai ir išsamiai aptariama žiniasklaidoje ir kad valstybės administracija vienodai vertintų visus kandidatus, partijas ir jų rėmėjus; 6. kreipiasi į Moldavijos valdžios institucijas, kad jos užtikrintų visų šalies gyventojų, įskaitant studentus, užsienyje dirbančius piliečius ir tuos piliečius, kurių asmens tapatybės dokumentų galiojimas baigiasi prieš pat rinkimus, teisę balsuoti; 7. džiaugiasi, kad Moldavijos valdžios institucijos pakvietė tarptautinius stebėtojus atvykti stebėti parlamento rinkimų, tačiau kartu ragina Moldavijos piliečių atstovams suteikti tokias pat galimybes stebėti rinkimus; 8. ragina valstybes nares, ypač Italiją ir Portugaliją, kuriose gyvena daugiausiai emigrantų iš Moldavijos, surasti būdų leisti Moldavijos ambasadoms įrengti balsavimo punktus kitur negu ambasadose ir taip sudaryti geresnes sąlygas balsuoti kuo didesniam skaičiui imigrantų iš Moldavijos; 9. ragina Moldavijos ir Transnistrijos regiono valdžios institucijas atnaujinti derybas dėl konflikto sprendimo, ragina tarpininkus dėti dvigubai daugiau pastangų prisidedant prie šio proceso ir dar kartą tvirtina savo nuolatinį stiprų įsipareigojimą padėti išspęsti minėtą konfliktą pasitelkiant visas turimas priemones ir artimai konsultuojantis su ESBO; 10. sveikina 2004 m. rugpjūčio 26 d. vienbalsiai priimtą Tarybos sprendimą [2] iki 2005 m. vasario 27 d. įvesti apribojimų, pvz., neišduoti vizų, 17 Transnistrijos lyderių, kurie laikomi atsakingais kliudant spręsti konfliktą politiniu būdu; 11. primena Tarybos pasiūlymą dėl bendro krizių valdymo ir pabrėžia, kad Rusijos atsakomybė už padėtį regione yra labai didelė, nes Transnistrijos regione tebėra apie 2500 Rusijos karių, kurie pagal 1999 m. Stambule vykusiame ESBO aukščiausiojo lygio susitikime priimtą sprendimą turėjo būti išvesti iki 2002 m. pabaigos; 12. paveda Pirmininkui perduoti šią rezoliuciją Tarybai, Komisijai, Europos Tarybos generaliniam sekretoriui, ESBO/DIŽTB generaliniam sekretoriui ir Moldavijos, Rumunijos, Rusijos, Ukrainos ir JAV vyriausybėms bei parlamentams. [1] OL C 91 E, 2004 4 15, p. 692. [2] OL L 279, 2004 8 28, p. 47. --------------------------------------------------